Beskuldigdes in Bontle-moordsaak kry borgtogBontle Mashiyane (Foto: SAPD Mpumalanga) Twee van die vyf beskuldigdes in die moordsaak van die sesjarige Bontle Mashiyane van Mpumalanga is Woensdag borgtog van R5 000 elk toegestaan. Samuel Mangebeletane Tsela en sy seun Philasande Tsela het die besluit van die landdros om nie borgtog toe te staan nie in ŉ hooggeregshofsitting op Graskop teengestaan. Hulle staan tereg op aanklag van moord, verkragting en ontvoering. “Die hooggeregshof het al die faktore voor die hof in ag geneem en die beskuldigdes in die belang van geregtigheid op borgtog vrygelaat,” het Monica Nyuswa, woordvoerder van die Nasionale Vervolgingsgesag, gesê. “Die NVG respekteer die hof se besluit.” Maroela Media het vroeër berig Bontle is op 21 Mei 2022 dood aangetref in Masoyi naby Witrivier. Die gesin se buurvrou, Ntombi Ngwenya (40), is een van die beskuldigdes. Bontle het op 30 April saam met ander kinders by die huis by Mganduzweni in Masoyi gespeel toe sy vermis geraak het. ŉ Soektog is van stapel gestuur en Bontle se liggaam is drie weke later gevind.